MT Il-Ġurnal Uffiċjali tal-Unjoni Ewropea C 133/9

Opinjoni tal-Kumitat Ekonomiku u Soċjali Ewropew dwar “Il-ġlieda kontra l-faqar”

(Opinjoni esploratorja)

(2016/C 133/03)

Relatur: is-Sur Seamus BOLAND Korelatur: is-Sinjura MARJOLIJN BULK

F’ittra tas-16 ta’ Diċembru 2015, il-Ministeru tal-Affarijiet Soċjali u l-Impjieg, f’isem il-Presidenza Netherlandiża tal-Kunsill tal-UE u b’konformità mal-Artikolu 304 tat-Trattat dwar il-Funzjonament tal-Unjoni Ewropea, talbet lill-Kumitat Ekonomiku u Soċjali Ewropew ifassal opinjoni esploratorja dwar

Il-ġlieda kontra l-faqar

(Opinjoni esploratorja).

Is-Sezzjoni Speċjalizzata għax-Xogħol, l-Affarijiet Soċjali u ċ-Ċittadinanza, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-28 ta’ Jannar 2016.

Matul il-514-il sessjoni plenarja tiegħu, li saret fis-17 u t-18 ta’ Frar 2016 (seduta tat-18 ta’ Frar), il-Kumitat Ekonomiku u Soċjali Ewropew adotta din l-Opinjoni b’197 vot favur, 4 voti kontra, u 4 astensjonijiet.

1. Konklużjonijiet u rakkomandazzjonijiet

Il-KESE

1.1. jappoġġja lill-Presidenza Netherlandiża tal-Kunsill fl-indirizzar tal-faqar u l-esklużjoni soċjali permezz ta’ approċċ integrat u f’kooperazzjoni mal-partijiet interessati pubbliċi u privati rilevanti. Madankollu, il-KESE jaħseb li l-Istati Membri għandhom jiġu appoġġjati minn qafas komuni Ewropew li jrawwem approċċi bħal dawn u jiffaċilita l-iskambju u l-qsim tal-aħjar prattiki fil-ġlieda kontra l-faqar u l-inugwaljanzi li qed jiżdiedu, li mhux biss huma fihom infushom sors ewlieni ta’ tħassib, għax ifissru nuqqas ta’ ġustizzja soċjali, iżda wkoll jagħmlu ħsara lill-prestazzjoni ekonomika u t-tkabbir, kif ukoll lill-koeżjoni soċjali;

1.2. jappoġġja l-Presidenza Netherlandiża tal-Kunsill fl-isforzi tagħha biex tippromovi r-reviżjonijiet tal-aħjar prattika bejn il-pari f’diversi livelli għall-ġlieda kontra l-faqar, iżda jenfasizza li l-muniċipalitajiet u atturi oħra ta’ dawn l-aħjar prattiki għandhom jiġu appoġġjati minn strateġiji nazzjonali sodi;

1.3. iħeġġeġ lill-Kunsill tal-UE biex itenni l-impenn li sar fl-Istrateġija Ewropa 2020, jiġifieri li jitnaqqas l-għadd ta’ persuni li qegħdin jgħixu taħt il-linja tal-faqar b’mill-inqas 20 miljun sal-2020;

1.4. jirrakkomanda li, meta jagħmel dan, il-Kunsill jikkunsidra l-Għanijiet ta’ Żvilupp Sostenibbli, kif stabbiliti fl-Aġenda għall-Iżvilupp Sostenibbli 2030, u jiżgura li din l-aġenda tkun marbuta mal-Istrateġija Ewropa 2020;

1.5. jinsab konvint li l-istrutturi ta’ governanza fil-livell tal-Kunsill għandhom ikunu aktar ibbilanċjati u jitlob li jkun hemm kooperazzjoni msaħħa bejn il-Kunsilli ECOFIN u EPSCO;

1.6. iqis li, matul is-Semestru Ewropew, il-miri soċjali u tal-impjieg għandhom jitqiegħdu fuq l-istess livell tal-kwistjonijiet makroekonomiċi;

1.7. jirrakkomanda li s-Semestru Ewropew jikkunsidra b’mod sħiħ il-mira tal-Istrateġia Ewropa 2020 dwar it-tnaqqis tal-faqar u li din il-kwistjoni għandha tiġi indirizzata sistematikament matul il-proċess, tibda mill-Istħarriġ Annwali dwar it-Tkabbir (SAT), tkompli bil-Programmi Nazzjonali ta’ Riforma (PNRs) u tispiċċa bir-Rakkomandazzjonijiet Speċifiċi għall-Pajjiż (RSPs), permezz ta’ (1) miżuri speċifiċi biex jittaffa l-faqar, (2) indikaturi komparabbli għall-istat ta’ faqar u l-effettività tal-politika, u (3) valutazzjoni mandatorja tal-impatt soċjali tal-aġendi riformattivi kollha proposti mill-PNRs u l-RSPs;

1.8. jitlob, b’mod partikolari fil-qasam tal-ġlieda kontra l-faqar, għal ċaqliq lil hinn minn politiki ekonomiċi tal-UE li għadhom orjentati lejn l-awsterità;

1.9. iħeġġeġ lill-Istati Membri jniedu l-istrateġiji nazzjonali integrati tagħhom stess għall-ġlieda kontra l-faqar, u, meta jagħmlu dan, ifittxu għajnuna mir-“Rakkomandazzjoni tal-Kummissjoni dwar l-inklużjoni attiva ta’ nies esklużi mis-suq tax-xogħol” (1), li, minħabba l-interazzjoni bejn it-tliet fergħat (1. appoġġ adegwat għad-dħul, 2. swieq tax-xogħol inklużivi u 3. aċċess għal servizzi ta’ kwalità), hija ġeneralment meqjusa bħala l-aktar strateġija komprensiva u effiċjenti biex jiġu miġġielda l-faqar u l-esklużjoni soċjali;

1.10. jenfasizza l-livell għoli ta’ faqar fost it-tfal madwar l-Istati Membri u l-bżonn immedjat li tiġi implimentata r-Rakkomandazzjoni tal-Kummissjoni Ewropea “L-investiment fit-tfal: inkissru ċ-ċiklu tal-iżvantaġġ” (2), li hija parti mill-Pakkett ta’ Investiment Soċjali tal-2013 u li fiha struttura simili għar-Rakkomandazzjoni dwar l-Inklużjoni Attiva, bi tliet fergħat simili: 1. aċċess għal riżorsi adegwati; 2. aċċess għal servizzi ta’ kwalità għall-but ta’ kulħadd u 3. id-dritt tat-tfal li jipparteċipaw;

1.11. jesprimi l-akbar tħassib dwar il-livell dejjem jikber tar-riskju ta’ faqar li jeħtieġ li jsir rieżami kritiku tal-miżuri riformattivi reċenti li ttieħdu biex tingħata spinta lill-impjiegi permezz tal-liberalizzazzjoni tar-relazzjonijiet industrijali.

1.12. jinkoraġġixxi bil-qawwa lill-Kummissjoni tagħti bidu għal proċess separat għat-titjib tal-istatistika tal-UE u nazzjonali dwar il-faqar u n-nuqqas ta’ ugwaljanza, li għandu jwassal għal sett aktar elaborat ta’ indikaturi komuni li jipprovdu data rilevanti għall-azzjonijiet nazzjonali u tal-UE, fosthom miżuri marbutin mal-għanijiet ta’ żvilupp sostenibbli (SDGs) u s-Semestru Ewropew.

1.13. itenni l-proposta tiegħu li jiġi introdott dħul minimu adegwat fil-livell tal-UE.

1.14. jitlob lill-Kummissjoni tippromovi miżuri għall-prevenzjoni ta’ u l-ġlieda kontra dejn eċċessiv fil-livell tal-UE u speċjalment kontra kreditu estiż irresponsabbli u użura;

1.15. jistieden lill-Kummissjoni biex tipproponi, mingħajr dewmien, linji gwida ġodda biex jiġu kkonsultati l-partijiet interessati fil-qasam soċjali, li jippermettulhom li jipprovdu kontribut f’mod strutturat bħala parti mis-Semestru Ewropew, fl-istadji kollha tal-proċess, jiġifieri matul it-tfassil, l-implimentazzjoni u l-evalwazzjoni;

1.16. iħeġġeġ lill-Istati Membri biex jagħmlu użu aħjar mill-fondi tal-UE disponibbli biex jappoġġjaw l-inklużjoni soċjali u jitlob lill-Kummissjoni biex b’mod urġenti jiġu kkonsultati l-Istati Membri u l-partijiet interessati sabiex hi ssir taf jekk id-deċiżjoni li jiġu allokati 20 % tal-Fond Soċjali Ewropew (FSE) biex iħeġġu l-inklużjoni soċjali u jiġġieldu l-faqar hix tiġi implimentata b’mod effettiv;

1.17. iħeġġeġ bil-qawwa lill-Kummissjoni biex tinkludi prinċipji ta’ standards u sistemi soċjali aktar effettivi u affidabbli fil-“Pilastru Ewropew tad-Drittijiet Soċjali” imħabbar u biex tagħmel il-ġlieda kontra l-faqar u l-esklużjoni soċjali waħda mill-elementi ewlenin ta’ dak il-pilastru.

2. Introduzzjoni

2.1. Il-Presidenza Netherlandiża tal-Kunsill tenfasizza l-ħtieġa li titrażżan ix-xejra ta’ żieda fil-faqar fl-UE. Sabiex jinkiseb dan, trid tinkoraġġixxi l-kondiviżjoni tal-aħjar prattiki, speċjalment fir-rigward ta’ approċċi integrati u l-kooperazzjoni bejn il-partijiet interessati (pubbliċi u privati).

2.2. Għalkemm il-KESE, fl-opinjonijiet tiegħu dwar il-ġlieda kontra l-faqar, ħa approoċċ iktar minn fuq għal isfel, billi huwa konvint li dawk responsabbli mit-teħid tad-deċiżjonijiet (l-istituzzjonijiet tal-UE u l-Istati Membri) huma responsabbli milli jindirizzaw il-faqar, jilqa’ l-intenzjoni tal-Presidenza li torganizza reviżjonijiet bejn il-pari biex jiġu studjati approċċi minn isfel għal fuq, jiġifieri: eżempji ta’ approċċi ta’ sħubijiet użati mill-Istati Membri biex jiġġieldu l-faqar, li jinvolvu partijiet interessati inklużi s-settur pubbliku, l-imsieħba soċjali, organizzazzjonijiet fil-livell lokali u mhux għal skop ta’ qligħ u l-ekonomija soċjali.

2.3. Għaldaqstant, il-KESE jaqbel bis-sħiħ li l-ġlieda kontra l-faqar teħtieġ approċċ multilaterali u li l-partijiet interessati kollha għandhom jikkontribwixxu biex jinkiseb l-akbar tnaqqis tal-faqar. L-aħjar prattiki msemmija f’din l-Opinjoni kienu pprovduti minn bosta partijiet interessati Ewropej (3).

3. Kummenti ġenerali – il-ħtieġa biex jiġi miġġieled il-faqar

3.1. Għalkemm mill-2008 ‘l hawn, kriżi ekonomika u finanzjarja serja wara l-oħra kkontribwew għal żieda fl-instabbilità u l-faqar fl-Unjoni Ewropea, arranġamenti ta’ protezzjoni soċjali f’bosta Stati Membri għenu biex itaffu l-effetti tal-kriżi. Madankollu, bil-kriżi finanzjarja tal-2011, din ix-xejra nqalbet u miżuri ta’ awsterità fiskali bdew ifixklu n-nefqa soċjali, li aggravat is-sitwazzjoni. Anki l-Kummissjoni Ewropea tirrikonoxxi llum il-ġurnata li l-kisba tal-mira għat-tnaqqis tal-faqar hija impossibbli. B’mod partikolari fid-dawl ta’ dan, il-KESE jqis li hemm bżonn urġenti li nimxu lil hinn minn politika ekonomika tal-UE li tibqa’ biss orjentata lejn.

3.2. Mingħajr protezzjoni soċjali kważi nofs l-Ewropej jkun qed jgħix fil-faqar. Madankollu, it-tliet funzjonijiet ewlenin tal-politika tas-servizzi soċjali – l-istabbilizzazzjoni awtomatika, il-protezzjoni soċjali u l-investiment soċjali – iddgħajfu minħabba r-restrizzjonijiet fiskali riċenti biex tiġi indirizzata l-kriżi. Din is-sitwazzjoni trid tinbidel.

3.3. Il-KESE jirrikonoxxi wkoll ir-rabta qawwija bejn il-faqar u l-problemi tas-saħħa, li juri l-bżonn li l-faqar jiġi indirizzat bħala prijorità. L-evidenza ilha turi b’mod konsistenti li żoni li għandhom proporzjon akbar ta’ persuni jgħixu fil-faqar għandhom ukoll livell ta’ saħħa agħar meta mqabblin ma’ żoni aktar għonja (4). F’partijiet mir-Renju Unit, pereżempju, instab li l-irġiel minn żoni anqas għonja jmutu madwar ħdax-il sena qabel, u n-nisa seba’ snin qabel il-kontropartijiet aktar għonja tagħhom (5).

3.4. Il-KESE huwa konvint li l-Istrateġija Ewropa 2020 tkun ħafna aħjar jekk tkun marbuta mas-Semestru Ewropew. Il-mira tat-tnaqqis tal-faqar għandha tibqa’ l-element ewlieni ta’ din l-istrateġija u l-livelli ta’ ambizzjoni li juru l-Istati Membri għandhom ikunu ħafna ogħla. Is-somma ta’ 28 impenn individwali biex jonqos il-faqar ma taqbilx mal-ambizzjoni kondiviża tal-UE li tal-anqas 20 miljun persuna toħroġ mill-faqar fl-Unjoni Ewropea sal-2020.

3.5. It-tnaqqis tal-faqar primarjament huwa kompetenza tal-Istati Membri. Dawn jistgħu jtejbu l-qagħda tagħhom billi jaqsmu l-aħjar prattiki ma’ xulxin, inklużi approċċi integrati u kooperazzjoni bejn il-partijiet interessati (pubbliċi u privati) biex jiġġieldu l-faqar. Il-Kunsill għandu jitlob lill-Istati Membri jfasslu l-istrateġiji integrati meħtieġa biex jonqos il-faqar.

3.6. Il-faqar fost dawk li jaħdmu b’mod partikolari qed jiżdied. Il-Kummissjoni għandha tevalwa l-impatt fuq iż-żieda fil-faqar fost dawk li jaħdmu tal-miżuri ta’ riforma riċenti meħuda biex jagħtu spinta lill-impjiegi billi jiġu liberalizzati r-relazzjonijiet tax-xogħol.

3.7. Il-Valutazzjonijiet tal-Impatt Soċjali għandhom jaqdu rwol importanti matul il-proċess leġislattiv sabiex ikun hemm konsiderazzjoni aħjar tan-natura multidimensjonali tal-faqar u l-esklużjoni soċjali (li tmur lil hinn mill-faqar materjali u tinkludi forom oħra ta’ żvantaġġi ekonomiċi u soċjali bħalma huma n-nuqqas ta’ aċċess ugwali għall-edukazzjoni, l-impjieg, id-djar, il-kura tas-saħħa u l-parteċipazzjoni soċjali).

3.8. Il-faqar huwa ta’ tħassib globali wkoll. L-Għanijiet ta’ Żvilupp Sostenibbli tan-NU (6) addottati fl-2015 (prinċipalment l-Għan 1: Jinqered il-faqar ta’ kull tip kullimkien) għandhom ikunu kkunsidrati mill-istituzzjonijiet tal-UE u l-Istati Membri u integrati fl-istrateġiji tagħhom. L-Aġenda għall-Iżvilupp Sostenibbli 2030 (7) għandha tkun marbuta mal-Istrateġija Ewropa 2020.

3.9. Il-KESE huwa konxju tat-tnedija imminenti tal-“Pilastru Ewropew għad-Drittijiet Soċjali” tal-Kummissjoni u, skont il-Kummissjoni, il-kunċett ta’ “konverġenza ‘l fuq” tal-Istati Membri fil-qasam soċjali se jkollu rwol importanti f’dan il-“pilastru”. Il-KESE jħeġġeġ lill-Kummissjoni tinkludi l-“Prinċipji għal sistemi tal-benefiċċji soċjali effettivi u affidabbli” (8) f’dan il-pilastru (aktar speċifikament, standards soċjali b’saħħithom għal appoġġ adegwat għad-dħul matul iċ-ċiklu tal-ħajja, swieq tax-xogħol inklużivi u aċċess mhux diskriminatorju għal servizzi bi prezz raġonevoli u ta’ kwalità għolja għal kulħadd), u b’hekk tagħmel il-ġlieda kontra l-faqar u l-esklużjoni soċjali wieħed mill-komponenti ewlenin tal-pilastru.

4. Kummenti speċifiċi – għodda li għandhom ikunu kkunsidrati

4.1. Il-Kummissjoni Ewropea kienet attiva ħafna fit-tressiq ta’ rakkomandazzjonijiet komprensivi, li tqiesu li kienu utli ħafna għall-ġlieda kontra l-faqar. Dan b’mod partikolari fir-rigward tar-“Rakkomandazzjoni dwar l-inklużjoni attiva tan-nies esklużi mis-suq tax-xogħol”, u r-Rakkomandazzjoni “Investing in children: breaking the cycle of disadvantage” (Ninvestu fit-tfal: inkissru ċ-ċiklu tal-iżvantaġġ” mhix disponibbli bil-Malti). Jekk il-Kunsill jixtieq jagħti prijorità lill-“approċċ integrat” biex jindirizza l-faqar, dan għandu jibda billi jfakkar lill-Istati Membri dwar il-ħtieġa li jsegwu dawn ir-rakkomandazzjonijiet b’mod attiv.

4.2. Il-Pakkett ta’ Investiment Soċjali (9) tal-2013 hija inizjattiva oħra tajba tal-Kummissjoni. Il-KESE diġà ħeġġeġ lill-Kummissjoni biex taħdem għal aġenda tal-investiment soċjali ambizzjuża u wiesgħa li u tippromoviha fil-fażijiet kollha tas-Semestru Ewropew (10). L-investiment soċjali jirreferi, fost affarijiet oħra, għall-politiki li “jippreparaw” l-individwi u l-familji biex jirrispondu għar-riskji soċjali l-ġodda li jiġu mis-soċjetà tal-għarfien kompetittiva, billi jinvestu fil-kapital uman minn kmieni fit-tfulija ‘l quddiem, iktar milli “jsewwu” l-ħsara wara mumenti ta’ kriżijiet ekonomiċi jew politiċi (11). Madankollu, minkejja l-merti tiegħu, l-investiment soċjali għadu mhux approċċ segwit mill-Istati Membri kollha. Jekk il-Kunsill jixtieq jiġbor l-aħjar prattiki fil-ġlieda kontra l-faqar, għandu ċertament iħares lejn il-kisbiet li saru s’issa fil-qasam tal-investiment soċjali u jappoġġja din it-tip ta’ inizjattiva (12).

4.3. L-iskemi ta’ introjtu minimu f’xi Stati Membri mhumiex biżżejjed biex jindirizzaw il-faqar (13). Għalkemm saru xi riformi tal-iskemi ta’ introjtu minimu f’xi pajjiżi mill-2010 ‘l hawn (inkluż l-Awstrija, il-Ġermanja, Spanja u l-Portugal) jew ġew imħabbra riformi jew qed jiġu ppruvati (inkluż il-Greċja u l-Italja), dawn mhux biżżejjed. Il-KESE appella għal miżuri Ewropej biex jappoġġjaw introjtu minimu adegwat fl-Ewropa (14) kif ukoll għall-investiment f’sistemi ta’ protezzjoni soċjali universali, komprensivi u adegwati, li jistgħu jipprevjenu r-riskji tal-faqar matul iċ-ċiklu tal-ħajja (15). Il-Kunsill għandu jappoġġja dawn il-miżuri kollha.

4.4. Barra minn hekk, l-għoti irresponsabbli u mhux ikkontrollat ta’ kreditu lill-konsumatur u n-nuqqas ta’ attenzjoni fil-valutazzjoni tal-kapaċità finanzjarja tal-familji kienu l-kawża taż-żieda qawwija fid-dejn eċċessiv f’dan l-aħħar żmien ta’ kriżi u ta’ politiki ta’ awsterità, b’tali mod li kważi 70 % tal-persuni bid-dejn huma diġà taħt il-livell minimu għas-sopravivenza fl-Ewropa, għalkemm xi wħud minnhom għandhom impjieg – iżda jirċievu salarji li ma tkoprix id-djun tagħhom. Din is-sitwazzjoni tirrikjedi l-adozzjoni ta’ miżuri rigorużi u restrizzjonijiet għall-għoti ta’ kreditu lill-konsumaturi, inkluż intermedjarji u entitajiet mhux finanzjarji li ma jkunux konformi mar-regolamenti u l-inċentivi u jagħtu self b’rati ta’ użura.

5. Kummenti speċifiċi – miżuri dwar il-governanza

5.1. Minħabba l-kriżi tal-euro, saru bidliet fil-governanza ekonomika Ewropea. Ingħatat attenzjoni primarja għall-istabbiltà makroekonomika u r-“riformi li jsaħħu t-tkabbir”. Sa issa, ma kienx hemm biżżejjed attenzjoni għall-governanza soċjali. Madankollu, il-politiki ekonomiċi għandhom iqisu l-impatt li se jkollhom fuq l-impjiegi ta’ kwalità u l-koeżjoni soċjali. Barra minn hekk, hekk kif l-UEM tista’ tibbenefika minn dimensjoni soċjali, l-istrutturi ta’ governanza fil-livell tal-Kunsill għandhom ikunu aktar ibbilanċjati, u l-kooperazzjoni bejn il-Kunsilli ECOFIN u EPSCO għandha tissaħħaħ.

5.2. Il-Kumitati EMCO u SPC għandu jibqa’ jkollhom rwol attiv fil-valutazzjoni tar-riformi nazzjonali bħala parti mill-proċess tas-Semestru Ewropew, iżda għandhom progressivament jibdew jikkonsultaw il-partijiet interessati Ewropej rilevanti fil-livell tal-UE.

5.3. L-indikatur tal-faqar aggregat, użat biex jiddefinixxi l-faqar fl-Istrateġija Ewropa 2020, huwa bbażat fuq tliet indikaturi individwali: 1. persuni li huma f’riskju ta’ faqar; 2. persuni li huma mċaħħda materjalment b’mod gravi u 3. persuni li jgħixu fi djar b’intensità baxxa ħafna ta’ xogħol. Taħt din l-istrateġija, l-Istati Membri huma meħtieġa jistabbilixxu l-miri nazzjonali proprji sabiex jikkontribwixxu għall-mira globali fuq il-bażi ta’ dawn it-tliet indikaturi u f’konformità mal-prijoritajiet u ċ-ċirkostanzi nazzjonali tagħhom. Madankollu, il-KESE huwa tal-fehma li l-fatt li l-Istati Membri ngħataw il-libertà li jagħżlu bejn it-tliet indikaturi li kkontribwixxa għal varjazzjonijiet fl-approċċi nazzjonali, jista’ jfisser li hemm ħtieġa għal rakkomandazzjonijiet ġodda.

5.4. Il-valutazzjoni tal-EAPN tal-Programmi Nazzjonali ta’ Riforma (PNR) tal-2015, turi li 88 % minnhom ma kellhomx il-faqar bħala prijorità ewlenija u li l-ebda waħda mir-Rakkomandazzjoni Speċifika għall-Pajjiż (CSRs) tal-2015 ma ssemmi t-tnaqqis tal-faqar (16). L-EAPN għalhekk ipproponiet li s-Semestru Ewropew jiffoka aktar fuq kwistjonijiet soċjali, mill-Istħarriġ Annwali dwar it-Tkabbir, u sal-CSRs, dwar it-tnaqqis tal-faqar għall-pajjiżi kollha (17). Il-KESE jaqbel ma’ din il-proposta u jirrakkomanda li l-partijiet interessati nazzjonali jiġu inklużi fil-preparazzjoni, l-implimentazzjoni u l-komunikazzjoni tal-PNR. B’mod iktar ġenerali, sabiex ikun possibbli li l-Istati Membri jitgħallmu minn xulxin, ir-riżultati tal-konsultazzjonijiet mal-partijiet interessati rilevanti fil-livell Ewropew u nazzjonali għandhom jiġu ppubblikati bħala parti mis-Semestru Ewropew.

5.5. Il-Kummissjoni tagħti bidu għal proċess separat għat-titjib tal-istatistika tal-UE u nazzjonali dwar il-faqar u l-inugwaljanza, sabiex tirfina l-monitoraġġ ta’ din il-problema soċjali multidimensjonali. Dan l-eżerċizzju għandu jwassal għal sett aktar elaborat ta’ indikaturi komuni li jipprovdu data rilevanti għall-azzjonijiet nazzjonali u tal-UE, fosthom miżuri marbutin mal-għanijiet ta’ żvilupp sostenibbli (SDGs) u s-Semestru Ewropew.

5.6. Il-Valutazzjonijiet tal-Impatt Soċjali (VIS) huma strumentali fl-identifikazzjoni tar-riskji ta’ miżuri relatati mal-faqar f’għadd ta’ oqsma ta’ riforma rilevanti, bħalma huma l-konsolidazzjoni fiskali, il-ġestjoni tad-dejn pubbliku, it-tassazzjoni, is-suq tax-xogħol, ir-regolamentazzjoni tas-swieq finanzjarji, l-għoti tas-servizzi pubbliċi u l-investimenti pubbliċi. B’mod partikolari, għandha titwettaq VIS fil-ħin fl-ambitu tas-Semestru Ewropew, f’konsultazzjoni mill-qrib mal-imsieħba soċjali, mas-soċjetà ċivili u ma’ esperti rilevanti fl-Istati Membri u fil-livell tal-UE.

5.7. Is-Semestru Ewropew għandu jikkunsidra b’mod sħiħ il-mira tal-Istrateġija Ewropa 2020 dwar it-tnaqqis tal-faqar u din il-kwistjoni għandha tiġi indirizzata sistematikament matul il-proċess, permezz ta’ (1) miżuri speċifiċi biex jittaffa l-faqar, (2) indikaturi komparabbli għall-istat ta’ faqar u l-effettività tal-politika, u (3) valutazzjoni mandatorja tal-impatt soċjali tal-aġendi riformattivi kollha proposti mill-PNRs u l-RSPs.

5.8. L-Istati Membri għandhom ifasslu u jimplimentaw strateġiji nazzjonali globali u integrati biex jiġġieldu l-faqar, l-esklużjoni soċjali u d-diskriminazzjoni. Dawn l-istrateġiji għandhom jinkludu dawn l-oqsma: appoġġ adegwat għad-dħul, swieq tax-xogħol inklużivi, impjiegi ta’ kwalità, aċċess ugwali għal servizzi ta’ kwalità għolja u affordabbli, użu aħjar tal-Fondi Strutturali tal-UE, integrazzjoni ekonomika u soċjali tal-immigranti, indirizzar tad-diskriminazzjoni u ħidma fi sħubija mal-imsieħba soċjali u l-partijiet interessati mhux governattivi rilevanti.

5.9. Jeħtieġ ukoll li jiġi indirizzat id-dejn żejjed permezz tal-adozzjoni ta’ politiki responsabbli dwar is-self (kontroll strett fuq l-intermedjarji u l-allokazzjoni ta’ karti ta’ kreditu, il-projbizzjoni ta’ reklamar aggressiv, il-projbizzjoni tal-użura, il-projbizzjoni ta’ sekwestri ta’ djar u oġġetti essenzjali oħra), it-titjib tal-medjazzjoni fir-riżoluzzjoni tal-kunflitti, l-għoti ta’ għajnuna għal persuni mdejna (li jingħataw ċans ieħor pemezz ta’ politika “New Start”), kif ukoll permezz tal-informazzjoni, l-edukazzjoni u l-prevenzjoni ta’ dejn eċċessiv.

5.10. L-Istati Membri għandhom jużaw il-Fondi Strutturali tal-UE biex jappoġġjaw l-inklużjoni soċjali għal kulħadd. B’mod partikolari, il-Kummissjoni għandha b’mod urġenti tivverifika mal-Istati Membri u l-partijiet interessati dwar jekk id-Deċiżjoni tal-Kunsill li jiġu allokati 20 % tal-Fond Soċjali Ewropew (FSE) għall-promozzjoni tal-inklużjoni soċjali u l-ġlieda kontra l-faqar (18) hix qed tiġi implimentata.

6. Kummenti speċifiċi – miżuri dwar il-parteċipazzjoni tal-partijiet interessati

6.1. Waħda mill-inizjattivi ewlenin tal-Istrateġija Ewropa 2020, il-Pjattaforma Soċjali Ewropea kontra l-Faqar u l-Esklużjoni Soċjali (EPAP), inħolqot bħala pjattaforma wiesgħa, li tkopru firxa wiesgħa ta’ politiki biex tgħin fil-kisba tal-mira għat-tnaqqis tal-faqar tal-Ewropa (19). Kellha tipprovdi l-bażi għal impenn konġunt bejn il-gvernijiet nazzjonali, l-istituzzjonijiet tal-UE u l-partijiet interessati prinċipali biex jiġġieldu l-faqar u l-esklużjoni soċjali, iżda s’issa għadha biss pjattaforma għad-diskussjoni u ma pproduċietx riżultati tanġibbli b’rabta mal-kisba tal-mira tal-faqar. Il-Kunsill u l-Kummissjoni għandhom jirriflettu fuq modi biex jagħtuha s-setgħa bħala pjattaforma biex tappoġġja prattiki tajbin fil-ġlieda kontra l-faqar u biex tiżgura li hija marbuta direttament mal-proċessi ewlenin tal-UE – pereżempju, is-Semestru Ewropew u l-Istrateġija Ewropa 2020.

6.2. Il-KESE ifakkar fil-premessa 16 tal-Linji Gwida Integrati għat-Tkabbir u l-Impjiegi, li espliċitament tistqarr li l-Istrateġija Ewropa 2020 “għandha tiġi implimentata, immonitorjata u evalwata, kif adatt, fi sħubija mal-awtoritajiet nazzjonali, reġjonali u lokali kollha, bl-assoċjazzjoni mill-qrib tal-parlamenti, kif ukoll tal-imsieħba soċjali u rappreżentanti tas-soċjetà ċivili” (20). Dan it-test iservi biex jenfasizza li għandu jsir titjib fil-mod li bih jiġu kkonsultati l-partijiet interessati Ewropej u nazzjonali waqt it-tfassil, l-implimentazzjoni u l-evalwazzjoni tas-Semestru Ewropew.

6.3. L-analiżi tal-EAPN enfasizzat in-nuqqas ta’ involviment sinifikattiv mill-istituzzjonijiet tal-UE u l-partijiet interessati (pubbliċi u privati) rilevanti, bħall-imsieħba soċjali, l-NGOs u oħrajn, fl-istadji tat-tfassil u l-implimentazzjoni tas-Semestru. Biex is-soċjetà ċivili tkun involuta effettivament fl-istadji kollha tal-proċess tas-Semestru, il-Kummissjoni għandha tipproponi linji gwida ġodda dwar il-parteċipazzjoni mingħajr dewmien u timmonitorja l-progress fir-rapporti tal-pajjiżi u dokumenti oħra ta’ monitoraġġ.

6.4. Bl-istess mod, hemm bżonn li taħdem ma’ dawk li qed jesperjenzaw il-faqar sabiex tismal-vuċi tagħhom u biex tindirizza n-nuqqas ta’ interess fl-UE fuq skala kbira, b’mod partikolari fost iż-żgħażagħ. Il-laqgħat annwali tal-EAPN ta’ persuni li għandhom esperjenza diretta ta’ faqar huma eżempju ta’ prattika tajba. Il-KESE jistieden lill-Kummissjoni biex tiżgura li dawn il-laqgħat jibqgħu jiġu appoġġjati finanzjarjament u jiġu integrati fi proċess ta’ konsultazzjoni dwar il-progress li sar lejn il-kisba tal-mira għat-tnaqqis tal-faqar bħala parti mis-Semestru Ewropew. Barra minn hekk, dawn il-laqgħat għandhom isiru wkoll fil-livell nazzjonali.

7. Kummenti speċifiċi – ir-responsabbiltà f’diversi livelli, l-aħjar prattiki għall-ġlieda kontra l-faqar

7.1. Il-KESE jaqbel mal-intenzjoni tal-Presidenza Netherlandiża li torganizza reviżjonijiet tal-aħjar prattiki bejn il-pari f’diversi livelli għall-ġlieda kontra l-faqar, iżda jenfasizza li l-muniċipalitajiet ma jistgħux ikunu l-uniċi entitajiet responsabbli biex jipprovdu eżempji bħal dawn. Il-KESE jemmen li inizjattivi reġjonali u lokali ma għandhomx jieħdu post ir-responsabbiltajiet u l-garanziji ċentrali. Il-gvernijiet u l-partijiet interessati pubbliċi u privati għandhom jikkooperaw b’mod sistematiku u strutturat jekk iridu jilħqu l-għan li jnaqqsu l-faqar.

7.2. Il-KESE jixtieq jenfasizza li, pereżempju fin-Netherlands, ħafna kompetenzi fil-qasam ta’ kwistjonijiet soċjali ġew ittrasferiti lill-muniċipalitajiet. Il-konċentrazzjoni ta’ diversi kompiti fil-livell muniċipali tista’ tkun kosteffiċjenti u tippermetti soluzzjonijiet imfassla apposta li jissodisfaw il-ħtiġijiet tal-benefiċjarji, iżda, kif imsemmi fir-rakkomandazzjonijiet speċifiċi għall-pajjiż tan-Netherlands, hemm riskju ta’ tnaqqis possibbli ta’ finanzjamenti, li għandu jkun evitat. Id-deċentralizzazzjoni ta’ inizjattivi mhijiex kompatibbli ma’ tnaqqis fil-baġits tal-muniċipalitajiet.

7.3. Għalhekk, il-KESE jemmen li, għalkemm l-aħjar prattiki ċertament jeżistu fil-livell reġjonali u lokali, dawn ma jistgħux u m’għandhomx jibqgħu waħedhom. Jeħtieġu strateġiji nazzjonali biex jappoġġjawhom.

7.4. Il-KESE jemmen ukoll li, meta jintgħażlu l-aħjar prattiċi għall-promozzjoni, għandu jkun hemm enfasi fuq approċċi bbażati fuq l-evidenza (eż. mistoqsijiet bħal: 1. din l-inizjattiva taħdem fil-prattika? 2. Tista’ tintuża f’kuntesti oħra?) u fuq l-inkoraġġiment ta’ rabtiet bejn il-partijiet interessati rilevanti. Għandu jinħoloq ukoll qafas xieraq għall-kondiviżjoni tal-aħjar prattiki.

7.5. Dawn il-prattiki jenfasizzaw il-ħtieġa li jitfasslu politiki soċjali effettivi kontra l-faqar u l-esklużjoni soċjali, li jiġu riorganizzati s-servizzi soċjali, li jerġgħu jiġu eżaminati l-prattiki tal-atturi fil-ħidma soċjali biex jiġu sodisfatti l-ħtiġijiet tal-persuni li qed jgħixu fil-faqar, li l-atturi soċjali jitħeġġu jużaw l-esperjenza professjonali tagħhom fl-iżvilupp tal-politiki soċjali u, fl-aħħar nett, li jingħataw drittijiet lil persuni li jiffaċilitaw l-integrazzjoni u l-avvanz soċjali ta’ persuni li jgħixu fil-faqar.

Brussell, it-18 ta’ Frar 2016. Il-President tal-Kumitat Ekonomiku u Soċjali Ewropew Georges DASSIS

(1) ĠU L 307, 18.11.2008, p. 11.

(2) ĠU L 59, 2.3.2013, p. 5.

(3) Finlandja: EAPN (2011), Active Inclusion. Making it happen, p. 49.

Finlandja/Ġermanja: Eurofound (2012), Active inclusion of young people with disabilities or health problems, Publications Office of the European Union, Lussemburgu. pp. 62-63.

Kroazja: http://www.humananova.org/en/news/0/60/the-impact-of-social-cooperative-humana-nova-in-2013th-year/.

Awstrija, Belġju, Norveġja, Slovenja: http://www.easpd.eu/en/content/investt and http://investt.eu/.

Żvezja: http://www.eurodiaconia.org/files/Events/CROSSROADS_20111209_2__AM_2.pdf.

Renju Unit: EAPN (2011), Active Inclusion. Making it happen, p. 30.

Skozja: http://links.alliance-scotland.org.uk/.

Latvja: EU Alliance for Investing in Children, Implementation Handbook: Putting the Investing in Children Recommendation into Practice, pp. 69-74.

Spanja: EU Alliance for Investing in Children (2015), Implementation Handbook: Putting the Investing in Children Recommendation into Practice, pp. 87-92.

Ġermanja: Social Inclusion and Dignity in Old Age – Promoting participatory approaches to use reference budgets, pp. 46-50.

Bulgarija, Rumanija: http://amalipe.com/index.php?nav=projects&id=57&lang=2.

Spanja: EAPN (2011), Active Inclusion.

(4) Davidson, R., Mitchell, R., Hunt., K., (2008), Location, location, location: The role of experience of advantage in lay perceptions of area inequalities in health, Health & Place, 14(2):167-81.

(5) http://www.audit-scotland.gov.uk/docs/health/2012/nr_121213_health_inequalities.pdf.

(6) https://sustainabledevelopment.un.org/index.php?menu=1300.

(7) http://www.un.org/ga/search/view_doc.asp?symbol=A/RES/70/1&Lang=E.

(8) ĠU C 13, 15.1.2016, p. 40.

(9) COM(2013) 83 final u d-dokumenti annessi.

(10) ĠU C 226, 16.7.2014, p. 21ff.

(11) Hemerijck (2014) kif ukoll Social Justice Ireland “Europe. A union for the powerless as well as the powerful”.

(12) Ara “Social Investment in Europe – A study of national policies”, (2015), KE.

(13) Bouget et al (2015) kif ukoll Social Justice Ireland “Europe. A union for the powerless as well as the powerful”.

(14) Ara ĠU C 170, 5.6.2014, p. 23.

(15) Ara n-nota ta’ qiegħ il-paġna 10.

(16) jiġifieri minkejja l-fatt li l-Bulgarija kienet qed tiffaċċja livelli estremament għolja ta’ faqar fl-2015, l-ebda mis-CSRs tal-2015 ma enfasizzat din is-sitwazzjoni.

(17) Ara EAPN (2015) “Can the Semester deliver on poverty and participation? EAPN Assessment of the National Reform Programmes 2015”.

(18) Ara http://ec.europa.eu/esf/main.jsp?catId=62&langId=en.

(19) Ara http://ec.europa.eu/social/main.jsp?langId=en&catId=961; u ĠU C 248, 25.8.2011, p. 130.

(20) Ara http://data.consilium.europa.eu/doc/document/ST-14338-2010-INIT/en/pdf.